钦定古今图书集成/明伦汇编/闺媛典/第003卷 > 王节妇女范捷录 > 《孝行篇》
## 钦定古今图书集成/明伦汇编/闺媛典/第003卷 > 王节妇女范捷录 > 《孝行篇》

男女虽异，劬劳则均；子媳虽殊，孝敬则一。夫孝者，百
行之源，而尤为女德之首也。是故杨香扼虎，知有父
而不知有身；缇萦赎亲，则生男而不如生女。张妇蒙
冤，三年不雨。姜妻至孝，双鲤涌泉。唐氏乳姑，而毓山
南之贵裔。卢氏冒刃，而全垂白之孀慈。刘氏啮姑之
蛆。刺臂斩指，和血以丸药；闻氏䑛姑之目。断发矢志，
“负土以成坟。陈氏方于归而夫卒于戍，力养其姑五
十年；张氏当雷击而恐惊其姑，更延厥寿三十载。赵
氏手戮仇于都亭以报父，娟女躬操舟于晋水以活
亲，曹娥抱父尸于旴江。木兰代父征于绝塞，张女割
肝以苏祖母之命；陈氏断首两全夫父之生。”是皆感
天地，动神明，著孝烈于一时，播芳名于千载者也。可
不勉欤。